ธปท.จ่อปรับลดจีดีพีไทยลง
ผู้ว่าฯธปท.ยอมรับ เศรษฐกิจโลกป่วนไทยทรุด จ่อลดประมาณการเศรษฐกิจเดือน ต.ค.นี้ หนุนรัฐกระตุ้นเศรษฐกิจในประเทศ
25 ก.ย. 2554

ผู้ว่าฯธปท.ยอมรับ เศรษฐกิจโลกป่วนไทยทรุด จ่อลดประมาณการเศรษฐกิจเดือน ต.ค.นี้ หนุนรัฐกระตุ้นเศรษฐกิจในประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย หรือ ธปท. เปิดเผยที่ กรุงวอชิงตัน ดีซี ในโอกาสรับมอบรางวัล ผู้ว่าธนาคารกลางแห่งเอเชีย ประจำปี 2554 จากนิตยสาร Emerging Markets ในเครือ Euromoney Group ว่า ธปท. อาจทบทวน ปรับลดคาดการณ์การเติบโตของเศรษฐกิจไทย หรือจีดีพี ปีนี้ จากที่คาดว่าจะเติบโต  4.1%  และในปี 2555 ที่คาดว่าจะเติบโตได้ 4.2%  เนื่องจากปัจจัยลบ ที่มีมากขึ้นหลังเศรษฐกิจโลกผันผวน ส่วนระดับของอัตราดอกเบี้ยนโยบายนั้น เริ่มเข้าสู่ระดับปกติพอสมควรแล้ว ในขณะที่ ปัจจัยเสี่ยงต่อการขยายตัวทางเศรษฐกิจมีมากขึ้น
“ในการประมาณการเศรษฐกิจในช่วงสิ้นเดือน ต.ค.ที่จะถึงนี้ ธปท. จะปรับลดการประมาณการเศรษฐกิจปีนี้ ที่คาดว่าจะขยายตัว 4.1% ลง จากปัจจัยลบที่มีมากขึ้น และเห็นด้วยกับรัฐบาลว่า จำเป็นต้องกระตุ้นเศรษฐกิจในประเทศ ขณะที่ในเรื่องอัตราดอกเบี้ยนั้น ขณะนี้การปรับดอกเบี้ยที่ผ่านมา ได้เข้าสู่ระดับปกติพอสมควรแล้ว”นายประสารกล่าว
ผู้ว่าการ ธปท.ระบุว่า ปัจจัยเสี่ยงที่ ธปท. ต้องติดตามในระยะต่อไป คือ นโยบายการคลังของรัฐบาล จะอาจจะกระทบต่อจีดีพีและเงินเฟ้อ